EFTAn valvontaviranomaisen 22 päivänä huhtikuuta 2002 Norjan kuningaskuntaa vastaan nostama kanne

(Asia E-1/02)

(2002/C 134/07)

EFTAn valvontaviranomainen, Rue de Trèves 74, B-1040 Bryssel, on nostanut 22 päivänä huhtikuuta 2002 EFTAn tuomioistuimessa kanteen Norjan kuningaskuntaa vastaan. Kanteen esitti Dora Sif Tynes, joka toimii EFTAn valvontaviranomaisen asiamiehenä.

Kantaja pyytää, että tuomioistuin

1. julistaisi, että Norjan kuningaskunta on laiminlyönyt Euroopan talousalueesta tehdyn sopimuksen (jäljempänä "ETA-sopimus") 7 ja 70 artiklan sekä sopimuksen liitteessä XVIII olevassa 18 kohdassa mainitun säädöksen (neuvoston direktiivi 76/207/ETY, annettu 9 päivänä helmikuuta 1976, miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa) 2 artiklan 1 ja 4 kohdan sekä 3 artiklan 1 kohdan mukaiset velvoitteensa pitämällä voimassa säännön, jonka perusteella useat korkeakoulu- ja yliopistovirat on varattu yksinomaan naisille; ja

2. määräisi Norjan kuningaskunnan maksamaan oikeuskäsittelystä aiheutuvat kustannukset.

Oikeusperusta ja taustatiedot sekä kanteen tueksi esitetyt oikeusseikkoja koskevat väitteet:

- ETA-sopimuksen 7 artiklassa määrätään, että säädökset, joihin sopimuksen liitteissä tai ETA:n sekakomitean päätöksissä viitataan taikka jotka sisältyvät niihin, sitovat sopimuspuolia ja ne ovat osa tai ne saatetaan osaksi sopimuspuolten oikeusjärjestystä.

- ETA-sopimuksen 70 artiklassa edellytetään, että sopimuspuolet edistävät miesten ja naisten tasa-arvoisen kohtelun periaatteen toteutumista panemalla täytäntöön säännökset, joista määrätään tarkemmin sopimuksen liitteessä XVIII ja joista yksi on neuvoston direktiivi 76/207/ETY.

- Neuvoston direktiivi 76/207/ETY miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa on lueteltu ETA-sopimuksen liitteessä XVIII.

- Direktiivin 76/207/ETY 2 artiklan 1 kohdassa määritetään tasa-arvoisen kohtelun periaate seuraavasti: "Tasa-arvoisen kohtelun periaatteella tarkoitetaan jäljempänä, että minkäänlaista sukupuoleen perustuvaa syrjintää ei saa esiintyä välittömästi tai välillisesti etenkään siviilisäädyn tai perheaseman perusteella."

- Direktiivin 76/207/ETY 2 artiklan 4 kohdassa kuitenkin säädetään, että "tämä direktiivi ei estä toteuttamasta miesten ja naisten yhtäläisiä mahdollisuuksia edistäviä toimenpiteitä erityisesti poistamalla eriarvoisuutta, joka vaikuttaa naisten mahdollisuuksiin ..."

- Direktiivin 76/207/ETY 3 artiklan 1 kohdassa säädetään lisäksi, että "tasa-arvoisen kohtelun periaatteen noudattamisella tarkoitetaan, että minkäänlaista sukupuoleen perustuvaa syrjintää ei esiinny niissä ehdoissa, valintaperusteet mukaan lukien, jotka koskevat mahdollisuuksia työhön tai tehtävään jollakin toiminnan alalla tai jossakin elinkeinossa taikka jollakin ammattihierarkian tasolla."

- Kantaja väittää, että asianomainen Norjan oikeussäännös, jossa säädetään eräiden korkeakoulu- ja yliopistovirkojen varaamisesta yksinomaan naisille, rikkoo miesten ja naisten tasa-arvoisen kohtelun periaatetta koskevia ETA-sopimuksen määräyksiä.